Την προεδρία του Συμβουλίου της Ευρώπης αναλαμβάνει η ΠΓΔΜ
με στόχους την ενίσχυση της προστασίας των ανθρωπίνων δικαιωμάτων και τον σεβασμό στη διαφορετικότητα
Ο αναπληρωτής Υπουργός Εξωτερικών της Ελλάδας, Δημήτρης Δρούτσας, θα παραστεί σήμερα στο Στρασβούργο στην 120η Υπουργική Σύνοδο του Συμβουλίου της Ευρώπης την Προεδρία του οποίου αναλαμβάνει για το επόμενο εξάμηνο η Πρώην Γιουγκοσλαβική Δημοκρατία της Μακεδονίας. Ο Υπουργός Εξωτερικών, Αντόνιο Μιλόσοσκι, θα παρουσιάσει τις προτεραιότητες της προεδρίας στην οποία η κυβέρνηση Γκρούεφσκι επιμένει να αναφέρεται ως «μακεδονική». [Πάντως το Συμβούλιο της Ευρώπης κατονομάζει τη χώρα ως «Πρώην Γιουγκοσλαβική Δημοκρατία της Μακεδονίας»] Στις προτεραιότητες περιλαμβάνονται «η ενίσχυση της προστασίας των ανθρωπίνων δικαιωμάτων» αλλά και «η προώθηση της συνεργασίας μεταξύ της νεολαίας με διαδικασίες που θα σέβονται την διαφορετικότητα ανάμεσα της». Ο Πρωθυπουργός Νίκολα Γκρούεφσκι δήλωσε ότι η ανάληψη της προεδρίας αποτελεί το σημαντικότερο γεγονός της εξωτερικής πολιτικής της χώρας του, ελπίζοντας ότι έτσι θα βελτιωθεί ιδιαίτερα και η εικόνα της. Ο Έλληνας Αναπληρωτής Υπουργός εξωτερικών κ. Δρούτσας μετα το τέλος του Συμβουλίου Γενικών Υποθέσεων στις Βρυξέλλες το απόγευμα ερωτώμενος για το θέμα της ΦΥΡΟΜ και αν θα συζητηθεί στην Σύνοδο Κορυφής του Ιουνίου η υποψηφιότητά της για ένταξη στην ΕΕ είπε τα εξής: «Είναι γνωστό ότι υπάρχει η συζήτηση για την περαιτέρω διεύρυνση της ΕΕ. Η ελληνική θέση είναι γνωστή από την πρώτη στιγμή. Στηρίζουμε την διεύρυνση ιδιαίτερα σε ότι αφορά στις χώρες των Δυτικών Βαλκανίων. Είναι γνωστή κι η πρωτοβουλία της Ελλάδας, η λεγόμενη Ατζέντα 2014. Είναι γνωστή και η προσπάθεια που καταβάλλει η Ελλάδα για την επίλυση του θέματος της ονομασίας, με διαδικασία υπό την αιγίδα του ΟΗΕ. Η Ελλάδα έχει δείξει τις προθέσεις της. Περιμένουμε την στάση της κυβέρνησης των Σκοπίων, ώστε να μπορέσει μετα από την επίλυση του θέματος να ανοίξει ο δρόμος για την Ευρωπαϊκή Ένωση και γι αυτήν». Ο κ. Δρούτσας τέλος δεν απέκλεισε να συναντηθεί στο περιθώριο της Συνόδου στο Στρασβούργο και με τον Τούρκο ομόλογό του κ. Νταβούτογλου, εν όψει του ταξιδιού του Τούρκου Πρωθυπουργού, Ταγίπ Ερντογάν, στην Αθήνα στο τέλος της εβδομάδος.